**Dalia Poškienė: „Juozas Keliuotis**

**nepaprasto darbštumo, reiklumo sau ir kitiems pavyzdys...“**

Reda Kiselyė

Rokiškio Juozo Tumo- Vaižganto gimnazijos bibliotekos vedėja

 Prasmingos sąsajos. Knygos ir žmonės... Atrodo, kad visa tai susipynę, susiraizgę lyg medžių šakos. 1996 metais teko dalyvauti Kauno kultūros rūmų knygyno salono organizuotame renginyje, kuris vyko per Spaudos atgavimo, kalbos ir knygos dieną. Dar ir dabar tebeturiu šios šventės parodos katalogą „Autografai ne tik knygose...“ Leidinį paruošė Janina Baltaduonienė, redagavo Dalia Poškienė, katalogo viršelius iliustravo dailininkas Gediminas Pempė.

 Parodos kataloge kultūros veikėjo, bibliofilo, kolekcininko Vidmanto Steniulio autografas ir įrašas šildo ir šiandien. Skaudu, kad šiais metais gerbiamas V. Steniulis iškeliavo į amžinybę.

 Nuo to renginio Kaune ir teko pažinti aktyvią kultūrininkę ir visuomenininkę Dalią Poškienę. Toje šventėje iš gerbiamos Dalios sklido nepaprasta šviesa, intelektualios mintys ir beprotiškas tikėjimas tuo, ką ji daro.
 Taip jau susidėliojo gyvenimo kubeliai, kad bendrauti su gerbiama Dalia teko po 25- erių metų. 2021 metais, Rokiškio rajono savivaldybės Juozo Keliuočio viešojoje bibliotekoje jai buvo įteikta penkioliktoji Juozo Keliuočio literatūrinė premija.

 D. Poškienė nominuota už plačią ir reikšmingą  kūrybinę, kultūrinę, visuomeninę veiklą, už meilę ir pagarbą knygai bei reikšmingą indėlį į Lietuvos knygos istoriją, už  XXVII knygos mėgėjų draugijos idėjų ir veiklų tęstinumą, draugijos metraščių leidybinius projektus, ilgametį respublikinių renginių ir Knygų švenčių organizavimą, už mokymosi visą gyvenimą skatinančias iniciatyvas, gėrio ir grožio pajautą kūryboje.

 J. Keliuočio premijos laureatė D. Poškienė sutiko pasidalinti savo mintimis. Ji visomis šaknimis įaugusi į knygų karalystę...

**R. K.:** *Papasakokite apie save. Svarbiausi Jūsų biografijos akcentai.*

**D. P.:** Esu dėkinga savo Mamai, kuriai jau 91 -neri. Niekad nepailstanti, kantri, darbšti, išmokė meilės, kantrybės, Tėvui, kurio neturime jau daugiau kaip 40 metų. Tai jis, mums vaikams sumigus, per naktis sėdėdavo prie knygų. Mokslo metai Dotnuvos Akademijos miestelyje, ten supantys žmonės – buvo tuomet tikras kultūros centras ir mano pirmoji aktyvios veiklos pradžios mokykla. Studijos Vilniuje, Kaune, pasirinktas bibliotekininko kelias leido pažinti žmones, pasaulį, knygų kūrėjus.

Su pagyrimu baigtos studijos ir „laisvas diplomas“ atvedė į Kauną. Nors turėjau išskirtinių pasiūlymų -tęsti studijas tuomet Leningrade, likti Vilniuje, bet – pasirinkau bibliotekas. Nuo pat jaunumės teko vadovauti Girstupio bibliotekai, vėliau Centrinei Kauno miesto ir zonos Profsąjungų bibliotekai, turėjusiai 42 filialus.

Tai čia ir prasidėjo tikroji branda, atverti vartai į pasaulį – pažintis su Egzodo rašytojais, išeivijos lietuviais, išskirtiniai susitikimai. Ne vienerius metus teko būti Lietuvos bibliotekininkų draugijos tarybos nare, dalyvauti tarptautinėse konferencijose. Tuomet Kaune, taip vadinamuose profsąjungų rūmuose veikė Kolekcininkų klubas – pažintis su bibliofilais, bukinistais, filatelistais, išskirtinės parodos. Prie bibliotekos atkuriama XXVII knygos mėgėjų draugija, nuo 1993 metų iki dabar - esu susijusi su jos istorija, žmonėmis, jų darbais. Daug buvusių narių jau nebėra su mumis, tačiau bendrystė su šviesios atminties žmonėmis – nariais kunigu Ričardu Mikutavičiumi, Justinu Marcinkevičiumi, Romualdu Ozolu, Vidmantu Staniuliu, jų – mano mokytojų pamokos – tarsi dar vieno universiteto diplomas...

Įsimintini 1988 – 1989 metai: nebuvo lengva susitaikyti su netektimis šeimoje, 1991 – 1993 - su „tarybinių profsąjungų“ griūtimi, bibliotekų uždarymais.

Tačiau tie metai buvo ir reikšmingi, palikę pėdsakus ne tik mano gyvenime, bet ir knygų kūrėjų, skleidėjų gyvenimuose. Gimusios Knygų šventės iki šiol kasmet vyksta gegužės mėn. Ryšys su LR viešosiomis bibliotekomis tamprus iki dabar. Nors jau nedirbu bibliotekų sistemoje, tačiau kartais sau (ir kitiems) sakau

– neišėjau iš bibliotekų sistemos, kaip pagarbą ir padėką jų darbams stengiuosi perteikti (atspindėti) XXVII knygos mėgėjų metraščių tomuose. Baigiamas jau septintasis, esu IV- VII t. sudarytoja.

**R. K.:** *Plati Jūsų veiklų skalė. Apžvelkite ją.*

**D. P.:**Reikšmingiausias gyvenimo laikotarpis ko gero ir bus tuometinė veikla profsąjungų bibliotekoje. Ten, jau minėjau, atkuriama XXVII knygos mėgėjų draugija. Prie bibliotekos įsikuria ir klubas „Moterų seklyčia“. Buvau jo įkūrėja, o vėliau - bendraujant su NVO, įsijungiame į Baigusių aukštąjį mokslą moterų sąjungos (BAMMS) atkūrimą. 1991 metais gruodžio 7 d. įkuriama Lietuvos universitetų moterų asociacija (LUMA). Nuo pirmųjų jos veiklos dienų esu nare, nuo 2008 – Prezidentė. Asociacija – tarptautinės Graduate women international ir UWE - Europos akademinių moterų asociacijos narė. Įkuriami 5 skyriai Lietuvoje ir 1 Vakarų Amerikos - (Čikagoje). Mūsų motto „Kokia moteris – tokia ir tauta“(Vydūnas). Šios organizacijos šviesuolės prof. Dalios Brazauskienės pamokos taip pat paliko neišdildomą palikimą ir lyg priesaką, kad mums reikia „Šviestis ir šviesti“.

Kita visuomeninė organizacija „Norden -Lietuva“ asociacija: pažintis su Šiaurės- Baltijos šalimis, žmonėmis. Šios asociacijos veikla šiuo metu nebėra tokia aktyvi, pasikeitė žmonės, bet ryšiai su Danijos, Švedijos žmonėmis išliko.

Šiais metais Lietuvai pagražinti draugija mini įkūrimo 100-metį. Esu joje nuo pat atkūrimo. Per 25 LPD veiklos metus teko pažinti ir mūsų Lietuvą, jos žmones, sutikti tokius šviesuolius kaip Birutę Verkelytę Federavičienę, aktorių Tomą Vaisietą ir kitus. Esu šios Draugijos pirmininko pavaduotoja.

Dar viena veikla – Trečiojo amžiaus universitetas. Bendraujant su Medardo Čobuto universitetu, jo rektore dr. Zita Žebrauskiene, Turizmo fakulteto dekane Teodora Dilkiene, su kuria surengta ne viena konferencija ir aplankyta Šveicarija, Karaliaučiaus sritis, Peterburgas, brandino mintį pasidalinti ir su kauniečiais. Įsijungusi į Kauno trečiojo amžiaus universiteto veiklą, kilo mintis įkurti „Kultūros ir švietimo istorijos fakultetą“ (esu jo dekanė). Matau, kaip svarbu nepamiršti mūsų švietimo ir kultūros istorijos, nepamiršti asmenybių, palikusių mums neįkainojamus darbus. O apie tai, besikeičiančių vertybių kontekste, kalbama vis mažiau...

Esu Lietuvos žurnalistų sąjungos narė. Rengiu nemažai straipsnių, rūpi pasidalinti kultūros naujienomis, apžvelgti įvykius. Pastaraisiais metais talkinu savaitraščio „Tremtinys“ redakcijai.

**R. K.:** *Per gyvenimą einate su knyga. Lengva nešti šviesą?*

**D. P.:**Knyga ir jos skleidžiama šviesa - nėra našta, o ir svoris – jokiais matais neišmatuojamas. Sakyčiau, tie skleidžiami šviesos ir šilumos spinduliai neša mane, šildo...

**R. K.:** *Romėnų politikas, filosofas ir rašytojas Markas Tulijus Ciceronas yra pasakęs populiariąją mintį: ,,Namai, kuriuose nėra knygų, panašūs į kūną be sielos“. Ką Jūs manote apie tai?*

**D. P.:**Labai teisinga didžiojo M.T. Cicerono mintis. Manau, kad namai be knygų – ne tik „kūnas be sielos“ – bet ir šalti, tušti. Namai, kuriuose gyvena knygos - visada pilni gyvasties. Mano namuose didžioji dalis knygų – autografuotos. Jos gyvos, byloja apie autorius, primena susitikimus. Puoselėju mintį, kad dar suskubsiu susisteminti savo archyvus su daugybe laiškų, nuotraukų, knygų, pasidalinti apie žmones, tiek davusius Lietuvai, gyvenusius išeivijoje: gyvi atminty ir laiškuose susitikimai su Julija Švabaite- Gyliene, Alfonsu Šešplaukiu- Tyruoliu, Anatolijumi Kairiu, dailininku Vytautu Ignu, Magdalena Stankūniene, Leonardu Andriekumi ir kitais.

**R. K.:** *Ką Jums reiškia iškilios asmenybės ir žurnalisto, redaktoriaus, rašytojo, vertėjo Juozo Keliuočio darbai?*

**D. P.:** Pirmoji platesnė pažintis su Juozu Keliuočiu – rengiant Metraščio V T. , kur – skyriuje „Šviesuolių vardais pavadintos“ – straipsnis apie Rokiškio J. Keliuočio biblioteką. Apie Rokiškio kraštą ir jo žmones,

ne kartą ten apsilankius, žinojau ir nepaprastai vertinau bibliotekos vadovių, kolektyvo darbus. Dar „senojoje“ bibliotekoje buvę ekspozicijos, parodos pasakojo apie iškilią asmenybę – J. Keliuotį. Nepaprasto darbštumo, reiklumo sau ir kitiems pavyzdys, o jo darbai – gyvi iki šiol. Daug ko pasimokyti šiandien galėtų ir mūsų literatai, ir spaudos atstovai.

**R. K.:** *Šiandien mes esame labai atviri viso pasaulio įtakoms. Gal Jūsų kitokia nuomonė?*

**D. P.:**Mus supantis platusis pasaulis – ir pažinimų erdvė, ir įvairiausių įtakų „platintojas“ (skleidėjas). Naujos technologijos atveria didžiules galimybes pažinimui, tačiau neapsaugo ir nuo informacijos pertekliaus,. Svarbu atsirinkti, suprasti, ne visos skleidžiamos „tiesos ir (ne)tiesos - vertybės.

**R. K.:** *Ar lietuviai kantrūs? Kas slypi jų dvasinių vertybių krepšelyje?*

**D. P.:**Teigčiau – kantrūs. Mūsų tauta per amžius mokėjo ir mokė siekti mokslo, saugoti gimtąją kalbą, žodį. Knygnešių gadynės laikai, knygnešystė - pasaulyje neturi analogų. O nuolatinės kovos už savo laisvę, už nepriklausomybę – per okupacijas, tremtis, lydėjo tikėjimas, viltis. Lietuvių dvasinių vertybių krepšelyje – meilė gimtajam kraštui, žmonėms.

**R. K. :** *Sukatės beprotiškame laiko ritme. Laikas ir patirtis Jums išaugino sparnus?*

**D. P.:**Laikas, sutikti žmonės suteikė daug: ilgametė patirtis nepasakyčiau, kad suteikė sparnus, neskrajoju, neplazdenu, tiesiog „vaikščioju žeme“, dalinuosi, tikėdama, kad ir kitiems svarbu neužsidaryti, neužsisklęsti, įveikti negandas, kliūtis...

**R. K.:** *Ar galite šiandien pasakyti: „Esu laiminga, kad gyvenimo aplinkybės susiklostė būtent taip?“*

**D. P.:**Niekada nesvarsčiau apie kitokias gyvenimo aplinkybes – ar būčiau į ką kitą iškeitusi. Nors ir buvo kitokių pasiūlymų keisti darbą, tačiau likau... Žinoma, neabejinga aplinkai, nesu tik stebėtoja. Labai jaudina, kad ne tik jaunesni, bet ir vyresnieji tampa nepakantūs, kad daug pykčio, nesveikos konkurencijos, kad tolsta prigimtinės moralinės vertybės.

Esu laiminga, kad gyvenimo aplinkybės leido sutikti tiek žmonių, kad suformavo mane tokią – nerimstančią, ieškančią, kuriančią...

**R. K.:** *Ir tradicinis klausimas. Jį užduodu visiems Juozo Keliuočio literatūrinės premijos laureatams. Ko palinkėsite Rokiškio krašto kultūros žurnalo „Prie Nemunėlio“ žurnalo informacijos vartotojams?*

**D. P.:**Visų pirma - dėkinga Keliuočių studijų centro, bibliotekos direktorei Alicijai Matiukienei už tokius prasmingus ir kilnius darbus, už tikrai išskirtinio kultūros žurnalo leidybą. Redakcinė kolegija, jos nariai puikiai parenka autorius, straipsniai – gilūs, reikšmingi. Tokio žurnalo skaitytojams pateikiama išsami informacija ne tik apie Rokiškio kraštą, bet ir iš jo kilusius žmones.

Skleiskite savo krašto ir jo žmonių darbus, puoselėkite atminimą ir tegu ta nerimstanti tėkmė teikia pripažinimą. Jūs to verti. Ačiū už bendrystę.

**R. K.:** Su ponia Dalia bendrauti buvo labai gera. Ji kalbėjo širdies balsu. Žaviuosi šios moters kilniais darbais. Jos veiklų brydė turi gilią išliekamąją vertę. Baigėme pašnekesį, bet šios moters bendrystė su Rokiškiu, manau ir toliau išliks gyva.

 Gerbiama Dalia, tegu stiprybė Jūsų neaplenkia, tegu pačiomis įspūdingiausiomis spalvomis spindi Jūsų darbų pynė. Tegu Jus lydi entuziazmas, moteriškas žavesys ir vis nauji ir nauji kultūros lauko deimančiukai. Dėkoju Jums už nuoširdų pokalbį.

Publikuota 2021 12 30